Russell sê jammer aan Bottas | Netwerk24
Russell sê jammer aan Bottas
21 April 2021 06:28
Dié twee het volspoed gejaag toe hul motors in die 34ste rondte van die Formule Een-ren gebots het. Hulle is van die baan geslinger, met wrakstukke wat oor die baan besaai gelê het. Videomateriaal het nie klinkklare bewys gelewer van wie vir die ongeluk verantwoordelik was nie.
Valtteri Bottas (voor) was op hierdie oomblik nog salig onbewus van wat sy lot in Sondag se Emilia Romagna-Grand Prix in Italië sou wees. Foto: Getty Images
Russell, 'n junior renjaer vir Mercedes, was van mening dat Bottas gevaarlik bestuur het en het hom 'n f***king p***k genoem voordat hy hom op sy veiligheidshelm geklap het.
Hy het sedertdien herbesin en op sosiale media jammer gesê.
"Dit was nie my trotsste dag nie. Ek het geweet dat dit een van my beste geleenthede hierdie seisoen gaan wees om punte aan te teken. Wanneer punte soveel saak maak soos vir ons nou die geval is, neem jy soms risiko's. Ek moet verantwoordelikheid daarvoor aanvaar," sê hy.
"Noudat ek 'n geleentheid gehad het om na te dink oor die saak, het ek tot die besef gekom dat ek die situasie beter moes hanteer het. Emosies loop soms hoog in die hitte van die oomblik en ek kon myne nie in toom hou nie.
George Russell het om verskoning gevra vir sy aandeel in die botsing met Valtteri Bottas en vir sy gedrag onmiddellik daarna. Foto: Getty Images
"Ek vra om verskoning aan Valtteri, my span en enigiemand wat voel dat ek hulle deur my aksies in die steek gelaat het.
"Ek het harde lesse geleer en sal danksy die ervaring 'n beter renjaer en mens word."
Wat dié voorval 'n skerper angel gee, is dat albei jaers die Mercedes-span verteenwoordig en meeding om van volgende jaar die wêreldkampioen, Lewis Hamilton, se spanmaat te wees.
Ross Brawn, besturende direkteur van F1, meen die voorval was tot 'n groot mate Bottas se skuld.
"Die baan in Imola is nou. As daar boonop weerskante daarvan nat gras is, raak dit baie moeilik. Ek is seker albei jaers sal die voorval bestudeer en daaruit leer, maar dit het gelyk asof Valtteri swenk en vir George met nêrens gelaat het om heen te gaan nie."
Hamilton het intussen aan Russell 'n boodskap van ondersteuning oor sy verskoning gestuur.
"As jy nie foute maak nie sal jy nooit die les leer nie. Respek aan jou dat jy verantwoordelikheid geneem het," het Hamilton in reaksie op Russell se plasing gesê. – TeamTalk